‘Squid Game’ beslis terug vir tweede rondeSquid Game. (Foto: Noh Juhan/Netflix) Die Koreaanse drama wat verlede jaar die ganse wêreld aan’t gons gehad het, Squid Game, is binnekort met ’n tweede seisoen terug. In ’n onlangse plasing op sosiale media het Netflix bevestig dat voortgebou gaan word op dié gewilde reeks. “Dit het 12 jaar gevat om die eerste seisoen van Squid Game die lig te laat sien. Dit het egter net 12 dae gevat daarvoor om die gewildste Netflix-reeks ooit te word,” het die plasing, ’n boodskap van Hwang Dong-hyuk, die regisseur, skrywer en vervaardiger van die reeks, gelui. “En nou keer Gi-hun terug. Die ‘Front Man’ keer terug. Seisoen twee kom.” Squid Game is ’n fiktiewe aksie waarin deelnemers wat desperaat is vir geld aan dodelike kinderspeletjies deelneem om geldpryse te kan wen. Dong-hyuk het in dié plasing ook belowe dat ou karakters ’n moontlike terugkeer kan maak en dat kykers daarna kan uitsien om nuwe karakters op die kassie te verwelkom. Die eerste seisoen van Squid Game het in September 2021 die skerms getref en ná 28 dae op Netflix is daar reeds ’n verbysterende 6,5 miljard ure na die reeks gekyk, wat meer as 182 000 jaar is. Die datum waarop die tweede seisoen van die trefferreeks uitgereik gaan word, is egter nog nie bekend nie. Bronne: Variety, Forbes